**ziceri**

*Anisoara Iordache*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

enclave într-un abis al tăcerii

strigăte mute

descojite de căldură

înțeapă obrazul

ici-colo

umbre se zbat

să rupă un lanț nevăzut de cazne

cerul ca o pelerină

căzută de pe umeri

\*

i-a spus de mai multe ori

că în constelația capricornului

paturile războinicilor sunt goale

iubirea are gust de iarbă uscată

iar în păducherniță sunt numai țipete de copii

-cine ești tu?

elasticul măștii era prins de crengile uscate ale unui copac

-sunt spiritul cireșului

\*

apele mării roșii

s-au dat la o parte

o potecă din spărturi de amintiri

și-a întors fața spre cetatea atinsă de trăsnet

în exil

frica îngrămădește sub ziduri și porți

jertfelnice

spre ultimul liman

albina fosforescentă

vântură amorțeala

\*

îndurare

parcele împrejmuite

de senin-

sub îmbrățișarea timpului

un albastru de noapte cu stele

iertare

cum se înclină grilajele spre o licărire

de bucurie-

sub îmbrățișarea timpului

un roșu de îndemnuri de luptă

milă

sub garduri de viță de vie

aburite dorințe-

sub îmbrățișarea timpului

un galben de neîndurătoare poveri

bunătate

în afara zidurilor

furia pietrei-

sub îmbrățișarea timpului

un alb de nebănuite statorniciri

\*

din raclă

se desprind diverse ramuri cu frunze din onix

rodul este bun dar nu-i de mâncat

poamele aduc relaxarea dar întunecă privirea

fructele au darul talismanelor dar nu sunt vrednice de dorit

adăpost cu pelin

zdrobit de țiuiturile urechii

în cântecul harfelor tale vei muri

\*

zile străvechi

ținta săgeții:

centrul cercului format din pietrele cunoașterii-

urcând pe metereze

omul a înțeles armonia cosmosului

zile străvechi

ținta săgeții:

activarea conștiinței-

urcând treptele

omul a înțeles binefacerile iubirii

zile străvechi

ținta săgeții:

întortocherea potecilor-

urcând muntele

omul a înțeles logica întunericului